На основу члана 119. Став 1 тачка 2 и члана 175. став 3 Закона о здравственој заштити („Сл.гласник РС“ бр. 25/2019), Правилника о специјализацијама и ужим специјализацијама здравствених радника и здравствених сарадника („Сл. гласник РС“ бр. 10/2013, 91/2013,113/2013,109/2014, 5372018, 17/2021), Правилника о ближим условима за спровођење континуиране едукације за здравствене раднике и здравствене сараднике („Сл.гласник РС“ бр.17/2022), и члана 22. Статута Дома здравља «Алибунар», Управни одбор Дома здравља «Алибунар», на седници одржаној 05.12.2022.године, доноси

**ПРАВИЛНИК**

**О СТРУЧНОМ УСАВРШАВАЊУ ЗАПОСЛЕНИХ**

у Дому здравља "Алибунар" Алибунар

**I. ОПШТЕ ОДРЕДБЕ**

**Члан 1.**

Правилником о стручном усавршавању Дома здравља «Алибунар» (у даљем тексту: “Правилник“) утврђени су облици образовања и стручног усавршавања, здравствених радника и здравствених сарадника и немедицинских радника у Дому здравља «Алибунар» (у даљем тексту: “ Дом здравља“).

Овим Правилником о стручном усавршавању здравствених радника и здравствених сарадника (у даљем тексту: Правилник ) утврђује се:

1. планирање стручног усавршавања здравствених радника и здравствених сарадника;
2. поступак упућивања на стручно усавршавање здравствених радника и здравствених сарадника;
3. права, обавезе и одговорности између Дома здравља „Алибунар“ из Алибунара (у даљем тексту: Дом здравља), са једне стране, и здравствених радника и здравствених сарадника који се упућују на стручно усавршавање, са друге стране, и
4. друга питања, у складу са законом и Статутом Дома здравља „Алибунар“.

**Члан 2.**

Здравствени радници и здравствени сарадници су дужни да се непрекидно усавршавају у струци и прате развој медицинских и других наука ( медицинске, стоматолошке, фармацеутске науке ) ради одговарајућег оспособљавања за обављање послова здравствене заштите.

**Члан 3.**

Стручно усавршавање и образовање има за циљ побољшање квалитета, организације и методологије рада запослених на пословима и радним задацима у складу са развојем медицинских и других наука и развојем и потребама Дома здравља „Алибунар“.

Стручно усавршавање здравствених радника је услов за добијање и одржавање лиценце за самосталан рад.

**Члан 4.**

Стручно усавршавање и образовање се обавља на факултетима, академијама, стручним школама, клиникама и институтима, као и учешћем на континуираној едукацији (стручни и научни скупови, курсеви, симпозијуми и конгреси).

**II ПЛАН СТРУЧНОГ УСАВРШАВАЊА**

**Члан 5.**

Годишњим Планом планира се образовање и усавршавање, односно стицање знања и вештина запослених и одобрење специјализација здравствених радника односно здравствених сарадника, као и континуирана едукација запослених по службама и одељењима, а Финансијским планом Дома здравља утврђују се потребна новчана средства и начин реализације ових планова, набавка одговарајуће литературе, одласци на стручне скупове и семинаре и упознавање са новим знањима и вештинама.

**Члан 6.**

Дом здравља дужан је да запосленом здравственом раднику и здравственом сараднику обезбеди стручно усавршавање, у складу са законом, а према Плану стручног усавршавања здравствених радника и здравствених сарадника у Дому здравља (у даљем тексту: План стручног усавршавања).

План стручног усавршавања доноси Директор Дома здравља „Алибунар“ на основу плана развоја кадрова у здравству који доноси Министар задужен за послове из области здравствене заштите.

План стручног усавршавања доноси се за сваку годину посебно, по правилу истовремено са доношењем Плана рада Дома здравља „Алибунар“.

Да би се приступило реализацији донетог Плана стручног усавршавања, потребно је претходно обезбедити позитивно мишљење надлежног завода за јавно здравље.

План стручног усавршавања садржи видове стручног усавршавања из члана 2. овог Правилника.

**Члан 7.**

Поступак доношења и извршавања Плана стручног усавршавања, права, обавезе и одговорности послодавца и запослених у вези стручног усавршавања и друга питања у вези стручног усавршавања уређена су у складу са важећим законским прописима који се примењују у здравству.

Дом здравља „Алибунар“ доноси План стручног усавршавања здравствених радника и здравствених сарадника и обезбеђује услове за његово остваривање.

**III. ИНТЕРНИ КОНКУРС**

**Члан 8.**

Дом здравља «Алибунар» одлуком директора расписује интерни конкурс за одобравање специјализација два пута годишње,у складу са Јавним позивом Министарства здравља РС.

Вредновање кандидата се врши на основу постављених критеријума у ситуацији када се више кандидата пријави на интерни конкурс за одобравање одређене специјализације.

Интерни конкурс између осталог мора да садржи:

1. Врсту образовања односно сручног усавршавања које се одобрава;
2. Предвиђен број запослених којима се одобрава образовање односно стручно усавршавање;
3. Услове и потребну документацију за одобравање образовања односно стручног усавршавања;
4. Рок за подношење пријава који не може бити краћи од 8 (осам) дана од дана објављивања интерног конкурса на огласној табли Дома здравља «Алибунар».

**Члан 9.**

Пријаве по расписаном конкурсу се подносе непосредно предајом на писарници Дома здравља «Алибунар» или путем поште.

Након извршеног увида у достављене пријаве Стручни савет Дома здравља „Алибунар“ врши рангирање учесника конкурса и доставља предлоге директору.

Неблаговремене и непотпуне пријаве неће бити узете у разматрање.

**Члан 10.**

Трошкове специјализације здравствених радника и здравствених сарадника сноси Дом здравља у висини од 100% који се планирају у оквиру Финансијског плана Дома здравља «Алибунар» претходне календарске године за наредну годину.

Трошкове континуиране едукације здравствених радника сноси надлежна комора, послодавац, односно здравствени радник.

**IV. ОБРАЗОВАЊЕ**

**Члан 11.**

Директор Дома здравља „Алибунар“ може, у складу са Правилником о организацији и систематизацији послова Дома здравља „Алибунар“ и кадровским планом здравствене установе, упутити запосленог на додатно образовање, и то:

* укаже потреба за додатним образовањем запосленог
* због премештаја запосленог на други одговарајући посао
* због потребе процеса и организације рада када се захтевају додатна знања и вештине за обављање тих послова

**Члан 12.**

Запослени, кога је послодавац упутио на додатно образовање има право на плаћено одсуство за припрему и полагање испита најдуже у року утврђеним Колективним уговором код послодавца.

Друга права и обавезе између послодавца и запосленог упућеног на додатно образовање утврђују се уговором, у складу са Финансијским планом Дома здравља.

**V. СТРУЧНО УСАВРШАВАЊЕ**

**Члан 13.**

Дом здравља упућује запослене на стручно усавршавање у складу са делатностима Дома здравља «Алибунар», а према Плану стручног усавршавања (у даљем тексту: План) здравствених радника и здравствених сарадника.

План и програм свих видова усавршавања доноси Стручни савет Дома здравља „Алибунар“ до краја маја текуће године за наредну годину, на основу плана развоја кадрова.

Руководиоци организационих јединица дужни су да стручном савету Дома здравља доставе предлог Плана до краја априла текуће године за наредну годину, водећи рачуна о стручној спреми запослених, области за које је здравственом раднику издата дозвола за самостални рад (лиценца), као и пословима које обављају здравствени сарадници.

План усваја Управни одбор Дома здравља «Алибунар» и доставља запосленима на увид до краја септембра текуће године за наредну годину.

На предлог Плана мишљење даје Завод за јавно здравље Панчево.

Мишљење Завода за јавно здравље се доставља Стручном савету на увид.

У реализацији Плана стручног усавршавања, а у оквиру средстава утврђених Финансијским планом Дома здравља „Алибунар“, директор доноси одлуке и закључује уговоре у складу са законом, другим прописима и општим актом Установе.

**Члан 14.**

Под стручним усавршавањем, у складу са Законом о здравственој заштити, подразумева се стицање знања и вештина здравствених радника и здравствених сарадника, које обухвата:

* специјализацију
* континуирану едукацију
* и друге облике стручног усавршавања здравствених радника

Трошкове стручног усавршавања здравствених радника и здравствених сарадника сноси послодавац.

Континуирана едукација подразумева:

* учешће на стручним и научним скуповима
* учешће на семинарима,
* курсевима и
* другим програмима континуиране едукације.

Запослени кога је директор упутио на похађање програма континуиране едукације има право на плаћено одсуство за све време трајања програма, као и за време неопходно за долазак у место у коме се спроводи програм континуиране едукације и повратак у место рада.

Директор упућује запосленог на стручно усавршавање у складу са делатношћу здравствене установе, према Плану стручног усавршавања (у даљем тексту: План) здравствених радника и здравствених сарадника, који доноси здравствена установа, а на основу предлога Стручног савета здравствене установе.

Под стручним усавршавањем осталих запослених сарадника у Дому здравља, предвиђено је и стручно усавршавање запослених из области правних, економских, техничких, информатичких наука, здравственог менаџмента који у предвиђеном Кадровском плану формацијски припадају структурама административних и техничких радника.

**V.1. СПЕЦИЈАЛИЗАЦИЈЕ И УЖЕ СПЕЦИЈАЛИЗАЦИЈЕ**

**Члан 15.**

Под специјализацијом здравствених радника и здравствених сарадника, у смислу закона и овог Правилника, подразумева се посебан вид стручног усавршавања које се организује у циљу оспособљавања за обављање стручног рада у одређеној грани медицине, стоматологије и фармације или одређеним областима здравствене заштите из делатности Дома здравља „Алибунар“.

Специјализација обухвата специјалистички стаж и специјалистички испит. Дужина специјалистичког стажа утврђена је законом.

После обављеног специјалистичког стажа полаже се специјалистички испит.

**Члан 16.**

Планом стручног усавршавања може се предвидети специјализација на основу следећих критеријума:

1. ако Дом здравља „Алибунар“, у складу са законом и Одлуком о плану мреже здравствених установа, може да обавља здравствену делатност из одређене специјалистичке гране,
2. да је специјализација из области припадајућих делатности Дома здравља, утврђена Статутом Дома здравља на који је дата сагласност Министарства здравља;
3. да је специјализација и ужа специјализација у оквиру прописима утврђених норматива кадрова и кадровског плана Дома здравља,

**Члан 17.**

Здравствени радник и здравствени сарадник са високом школском спремом може се специјализовати уколико испуњава следеће услове:

* ако има завршен приправнички стаж,
* ако има положен стручни испит,
* ако је у Дому здравља засновао радни однос на неодређено време.
* ако има лиценцу за рад

**Члан 18.**

Одлука о одобравању специјализације доноси се за сваку специјализацију појединачно.

Одлуку о одобравању специјализације доноси Директор Дома здравља у складу са Планом стручног усавршавања.

Специјализација почиње да тече од дана уписа на одговарајући факултет и обухвата специјалистички стаж и специјалистички испит.

**Члан 19.**

На сваку одлуку о одобравању специјализације потребно је обезбедити накнадно позитивно мишљење надлежног завода за јавно здравље.

Министар решењем даје сагласност на одлуку о одобравању специјализације, у складу са законом.

**Члан 20.**

Поступак упућивања на специјализацију врши се највише два пута годишње и то након обавештења Министарства здравља о условима за учешће на конкурсу за доделу специјализација.

Избор кандидата за специјализацију врши се путем интерног огласа који расписује директор установе по добијању мишљења, односно сагласности од Завода за јавно здравље.

Радно место за које се расписује оглас за специјализацију мора захтевати послове са завршеном специјализацијом.

Поред интерног огласа о избору кандидата за специјализацију из рада, директор установе може расписати интерни оглас за избор кандидата за специјализацију уз рад.

Специјализација уз рад се расписује у случају када установа не располаже финансијским средствима којим би покрила трошкове специјализације и ангажовање доктора медицине који би мењао упућеног кандидата на специјализацију.

Специјализација се, у делу Програма којим се реализује теоријска и практична настава, у одређеном трајању обавља у одговарајућој високошколској или научној установи, а у осталом делу програма у Дому здравља, ако испуњава прописане услове.

**Члан 21.**

Оглас о слању на специјализацију садржи назив специјализације, рок за подношење пријаве који не може бити краћи од 8 дана и начин и врсту докумената који се предају у установи.

Оглас се објављује на огласној табли Дома здравља „Алибунар“.

**Члан 22.**

Приликом доношења одлуке о избору и слању на специјализацију, директор води посебно рачуна да кандидат својим радом стручно и организационо обезбеђује развој службе у којој ће радити.

Избор кандидата за специјализације врши се на основу посебних услова утврђених овим Правилником и то:

1. Године живота;
2. Године радног стажа;
3. Просечна оцена на факултету;
4. Дужина студирања;
5. Оцена из предмета и области за коју је кандидат конкурисао

Оцену успешности у раду даје директор на основу мишљења Стручног савета, који не обавезује директора.

**Критеријуми на основу којих се врши избор и вредновање кандидата за упућивање на специјализацију су следећи:**

* 1. **године живота; (максимално 15 бодова)**

До 30 година............................. 15 бода;

До 40 година .............................10 бода;

До 50 година ...............................5 бода

* 1. **Године радног стажа (максимално10 бодова)**

До 10 година …………………..5 бода;

До 20 година …………………..10 бода

* 1. **Просечна оцена на факултету (максимално 15 бода)**

Оцена од 6 до 6,99……………… …...1 бод;

,Оцена од 7 до 7,99 …………………..5 бода;

Оцена од 8 до 8,99……………………10 бода;

Оцена од 9 до 10 …………………….15 бода

* 1. **Дужина студирања(максимално 10 бода)**

Студирање 6 година……………….10 бода;

Студирање 7 година ……………….8 бода;

Студирање 8 година………………..6 бода;

Студирање 9 година………………..4 бода

* 1. **Оцена из предмета и области за коју је кандидат конкурисао (максимално 10 бода)**

Оцена 6……………………………..2 бода

Оцена 7……………………………...4 бода

Оцена 8……………………………...6 бода,

Оцена 9 …………………………… 8 бода

Оцена 10 …………………………...10 бода

Уколико два или више кандидата имају једнак број бодова, предност ће имати кандидат са мањим бројем година трајања студирања.

Уколико и у том случају два или више кандидата има једнак број бодова предност ће имати кандидат који је остварио више бодова по критеријуму просечна оцена из предмета који се односи на област специјализације.

Одлуку о избору кандидата, по расписаном огласу, доноси директор установе у року који није дужи од 15 дана од дана истека рока за подношење пријава.

Одлука о избору се доставља свим учесницима на огласу.

Одлука о избору је коначна и против одлуке се може поднети захтев за заштиту права надлежном суду у року од 60 дана од дана пријема одлуке.

На захтев Дома здравља, Министарство здравља својим решењем даје сагласност на одлуку директора о одобрењу специјализације.

**Члан 23.**

Дом здравља је дужан да закључи уговор са здравственим радником/ здравственим сарадником којим се уређују међусобна права, обавезе и одговорности у вези са специјализацијом.

Здравствени радник/ здравствени сарадник дужан је да у Дому здравља проведе у радном односу, по завршетку специјализације, двоструко дужи период од периода трајања специјализације, за време које је финансирао Дом здравља.

Изузетно здравствени радник/ здравствени сарадник може раскинути уговор са Домом здравља у краћем периоду од предвиђеног уговором, уз обавезу да надокнади трошкове специјализације, који не обухватају износ зараде здравственог радника/ здравственог сарадника за време трајања специјализације.

У име установе уговор потписује директор установе.

Потписивању уговора претходи доношење решења којим се регулише радно правни статус специјализаната.

**Члан 24.**

Дом здравља се обавезује да ће сносити трошкове обављања специјалистичког стажа, чији трошкови укључују бруто зараду специјализанта, као и остале накнаде, сходно општим актима установе.

Установа ће сносити и друге трошкове који су условљени усклађивањем програма специјализације а предвиђени су општим актима институције где се врши специјализација.

За време специјализације Дом здравља обезбеђује специјализанту плаћено одсуство за полагање специјалистичког испита и то 30 дана (прво полагање).

**Члан 25.**

Специјализант се обавезује:

* да ће успешно савладати програм специјализације прописан законом,
* да ће обављати програм специјализације без прекида у прописаном радном времену,
* да ће редовно обавештавати директора о току специјализације
* да ће обавестити установу о сваком прекиду, одмах без одлагања, како би установа, евенутално, продужила трајање специјализације за онолико времена за колико је прекид трајао (само за оправдане случајеве),
* да ће на позив установе, а у договору с ментором, привремено прекинути обављање специјалистичког стажа и вратити се на рад у установу ради обављања хитног одређеног стручног посла,
* да у року од два месеца до завршетка специјализације положи специјалистички испит,
* да ће након положеног специјалистичког испита остати на раду у установи најмање двоструко времена колико је укупно трајала специјализација.

**Члан 26.**

После положеног специјалистичког испита специјализант је дужан да се одмах јави на посао.

Одлуком директора запослени се распоређује на одговарајуће радно место специјалисте.

**Члан 27.**

Уколико специјализант не испуни обавезе из овог Правилника, обавезан је надокнадити установи насталу материјалну штету која укључује трошкове специјализације, и то у следећим случајевима:

Као неизвршавање уговорних обавеза сматра се:

* Ако специјализант након стицања звања специјалисте не остане у радном односу у Дому здравља двоструко дужи период од периода колико је на терет средстава Дома здравља стицао образовање односно колико је укупно трајало образовање на терет тих средстава.
* Ако је специјализанту за време трајања специјализације престао радни однос.
* Ако специјализант у току трајања специјализације одустане или је прекине противно одредбама Правилника о образовању и стручном усавршавању запослених Дома здравља,
* Ако специјализант ни у трећем покушају не положи испит из специјализације.
* Ако у уговореном року или у року утврђеном Одлуком директора не заврши специјализацију својом кривицом.
* Не ступи на рад у Дому здравља по положеном специјалистичком испиту.

Не сматра се неизвршавањем уговорне обавезе случај када је код специјализанта дошло до губитка радне способности, односно, измењене радне способности.

**Члан 28.**

Повраћај средстава се врши законом прописаном затезном каматом.

Дуг доспева даном престанка радног односа, односно даном прекида специјалистичког стажа.

Ако специјализант одбије да надокнади штету, односно да изврши повраћај средстава Дому здравља у смислу одредаба овог члана по испостављеном рачуну у року од 5 дана, накнада штета, односно повраћај средстава оствариће се судским путем.

**Члан 29.**

Средства које је запослени дужан да врати Дому здравља у смислу овог Правилника чине:

1. Трошкови школарине
2. Трошкови полагања испита
3. Трошкови административних такси
4. други законом признати трошкови.

**Члан 30.**

Запосленом који је по одредбама овог Правилника дужан да надокнади штету односно изврши повраћај средстава не може престати радни однос, пре измирења утврђених обавеза.

**IV 2. КОНТИНУИРАНА ЕДУКАЦИЈА**

**Члан 31.**

Здравствени радници и здравствени сарадници Дома здравља имају право и дужност да се, у складу са Планом стручног усавршавања стручно усавршавају кроз различите видове континуиране едукације и то: учешћем на конгресима, симпозијумима, семинарима и другим облицима стручних скупова. Објављивањем чланака у стручним и научним часописима, публикацијама и решавањем тестова у писменој или електронској форми**,** по акредитованим програмима, а у складу са Правилником о ближим условима за спровођење континуиране едукације за здравствене раднике и здравствене сараднике.

**Члан 32.**

Полазећи од законом утврђене обавезе да се континуирано стручно усавршавају и прате развој медицинске, стоматолошке, фармацеутске и друге науке како би у обављању здравствене делатности примењивали само проверене и научно доказане здравствене методе и процедуре, здравствени радници и здравствени сарадници имају право и дужност да прате стручну литературу из своје области рада и да буду носиоци, односно учествују у изради стручних радова из своје области рада, које су дужни да презентују у Дому здравља и на стручним скуповима ван Установе, у складу са Планом стручног усавршавања.

Дом здравља има обавезу да у складу са материјалним могућностима обезбеди запосленима стручну литературу, књиге, часописе из делокруга области рада служби и да обезбеди информационо техничку подршку за праћење и евалуацију.

**Члан 33.**

Руководиоци организационих јединица Дома здравља, при сачињавању Плана стручног усавршавања, дужни су да обезбеде да се:

* континуирана едукација заснива на програмима акредитованим од Здравственог савета Србије,
* континуираном едукацијом организује тако да не ремети несметано функционисање делатаности Дома здравља и пружање услуга здравствене заштите,
* да се континуираном едукацијом омогући равномерно остваривање прописаног броја бодова у свакој лиценцној години за здравствене раднике,
* да се планирају и акредитују програми континуиране едукације непосредно везани за тематске области области медицине, фармације и стоматологије које припадају делатностима Дома здравља,
* да су руководиоци организациони јединица одговорни за праћење континуираних едукација својих запослених, а директор као организатор и Стручни савет за квалитет спроведених акредитованих програма континуиране едукације у Дому здравља.
* да Управни одбор Дома здравља пре доношења Плана стручног усавршавања за наредну годину разматра извештај о остваривању овог Плана за претходну годину.

**Члан 34.**

На основу усвојеног Плана стручног усавршавања Стручни савет Дома здравља даје предлог Директору о упућивању Здравствених радника и здравствених сарадника Дома здравља на континуирану едукацију ван Дома здравља. Запослени који се упућују на континуирану едукацију ван Дома здравља у складу са Планом стручног усавршавања, имају права на плаћено одсуство **до 7 радних дана годишње** за похађање континуиране едукације.

Запослени Дома здравља у колико имају потребе за континуираном едукацијом која је неопходна, за стицање знања и професионалних вештина ради општег интереса Дома здравља, без обзира на степен образовања и стручне спреме у обавези су да упуте званични захтев Стручном савету на разматрање.

У колико се утврди потреба од стране стручног тела Одлуком директора Дома здравља биће упућени на захтевано стручно усавршавање.

**Члан 35.**

Здравствени радници и здравствени сарадници своје присуство акредитованим програмима континуиране едукације доказују потврдом организатора акредитованог програма, која садржи:

* службени назив организатора акредитованог програма,
* место и датум одржавања,
* назив теме,
* број додељених бодова за учествовање,
* име, презиме и број лиценце лица коме се издаје потврда,
* печат и потпис организатора акредитованог програма.

Потврду из става 1. овог члана запослени упућен на континуирану едукацију дужан је да достави:

* надлежној комори здравствених радника за сваку лиценцну годину и
* руководиоцу своје организационе јединице (начелнику Службе) на увид.

**Члан 36.**

Дом здравља може, у складу са законом и другим прописима, да организује курсеве, стручне састанке, тестове провере знања у писменој или електронској форми и друге видове континуиране едукације, на Јавних позива од стране Здравственог савета Србије, за здравствене раднике и здравствене сараднике из здравствених установа из плана мреже и приватне праксе Јужнобанатског округа и шире.

Ради покривања трошкова организације континуиране едукације из става 1. овог члана Правилника, Дом здравља наплаћује котизацију од здравствених установа, приватне праксе, односно од здравствених радника, учесника континуиране едукације, у износу утврђеном Одлуком о ценама услуга које Дом здравља предлаже на усвајање Управном одбору.

Континуирана едукација из става 1. овог члана Правилника обавља се ван редовног радног времена (и смене рада) за учеснике ван Дома здравља, а за здравствене раднике и здравствене сараднике запослене у Дому здравља, изузетно може и у редовно радно време, с тим да се не ремети несметано функционисање пружања здравствених услуга Дома здравља.

Здравственом раднику се може обновити лиценца ако је у периоду њеног важења (седам година) у поступку континуиране едукације стекао 140 бодова и то сваке календарске године по 20 бода. Укупан број од 20 бода мора бити сакупљен из више различитих програма континуиране едукације.

**IV 3. ОСТАЛИ ВИДОВИ СТРУЧНОГ УСАВРШАВАЊА**

1. **Иновација знања и едукација у Дому здравља и другим здравственим установама**

**Члан 37.**

Иновација знања је право и обавеза здравствених радника и здравствених сарадника Дома здравља и као вид стручног усавршавања, може се, у складу са одлуком директора Дома здравља, обављати у Дому здравља или на клиникама, институтима, факултетима и другим одговарајућим установама, зависно од потреба процеса рада Дома здравља.

**Члан 38.**

Дом здравља може да ангажује предаваче по позиву, ради акредитације програма континуиране едукације који ће у складу са Одлукама о акредитацији програма континуиране едукације објављеним на сајту Здравственог савета Србије учествовати у спровођењу континуираних едукација здравствених радника и здравствених сарадника

**Члан 39.**

Обука за рад на новим медицинским уређајима и апаратима, савлађивање нових метода и нове организације рада одобрава се приликом набавке нових медицинских и других уређаја и апарата, приликом увођења нових метода рада, у случају када се организује нова служба или приликом већих реорганизација, а нарочито када се утврди од стране стручног надзора да је потребна едукација, односно иновација знања.

Стручно усавршавање из става 1. траје онолико времена колико је потребно да се савлада одређени нови метод рада и слично, о чему одлучује директор Дома здравља, по одобрењу надлежног органа Министарства здравља.

**б) Учешће у стручним и научним пројектима**

**Члан 40.**

Здравствени радници и здравствени сарадници могу учествовати у стручним и научним пројектима из делатности Дома здравља у организацији одговарајућег факултета, института и другим пројектима које Дом здравља спроводи.

Одлуку о члановима тима који учествују у пројекту из става 1. овог члана, одобравају одсуствовања са рада и о неопходним трошковима доноси директор Дома здравља.

**ц) Стручно усавршавање осталих запослених**

**Члан 41.**

Планом стручног усавршавања обавезно се утврђују видови стручног усавршавања за немедицинске раднике нарочито у областима где је праћење новина и измене прописа од важности за рад Дома здравља, а посебно када је потребно продужити сертификате / лиценце за рад.

Запослени из става 1. овог члана остварују права на плаћено одсуство до пет радних дана у току календарске године. Финансирање се врши у складу са финансијским планом и могућностима Дома здравља. Директор Дома здравља одлучује о упућивању немедицинских радника на едукацију и стручно усавршавање.

**д) Едукација која није о трошку Дома здравља**

**Члан 42.**

Осим стручног усавршавања које је утврђено Планом стручног усавршавња, директор Дома здравља може да одобри плаћено одсуство без плаћања трошкова за друге видове едукације запосленом који има најмање шест месеци непрекидног радног стажа у Дому здравља, уколико процени да је та едукација од интереса за стицање знања запосленог за обављање делатности Дома здравља.

**V СТРУЧНО ОБРАЗОВАЊЕ ПРИПРАВНИКА**

**Члан 43.**

Обављање приправничког стажа здравствених радника односно здравствених сарадника са високом, вишом и средњом стручном спремом врши се у складу са Правилником о приправничком стажу и стручном испиту здравствених сарадника, под непосредним надзором здравственог радника, односно здраственог сарадника (ментора) који има најмање 2 (две) године рада у струци по положеном стручном испиту, а одређеног од стране директора Дома здравља.

Приправнички стаж немедицинских радника одвија се по програму који регулише област из које се оспособљава приправника.

У стручној служби Дома здравља води се евиденција о приправницима.

Директор Дома здравља одређује здравственог радника који брине да се што доследније спроведе програм приправничког стажа, а приправник што квалитетније припреми за послове и радне задатке из здравствене делатности, односно друге делатности Дома здравља.

**VI СТРУЧНА ПРАКСА УЧЕНИКА И СТУДЕНАТА**

**Члан 44.**

На стручну праксу могу да се примају ученици средњих школа и студенти виших школа и факултета о чему се сачињава уговор.

Стручна пракса за лица из претходног става овог члана спроводи се по програму одговарајуће образовне установе.

За време обављања стручне праксе, лица на пракси су дужна да се придржавају упутства и налога стручних руководилаца службе у којој обављају праксу, уз испуњење свих услова утврђених прописима и општим актима Дома здравља.

**Члан 45.**

Директор Дома здравља може да удаљи из Установе лица на стручној пракси која се не придржавају радних обавеза, упутстава и налога стручних руководилаца Дома здравља.

По завршетку стручне праксе руководилац службе, односно директор Дома здравља даје писмено мишљење о постигнутом успеху на стручној пракси.

Стручна пракса ученика и студената је бесплатна, уколико се не уговори са школом, односно факултетом да Установи накнади одговарајуће трошкове.

**VII ПРАВА, ОБАВЕЗЕ И ОДГОВОРНОСТИ ЗАПОСЛЕНИХ У ВЕЗИ СТРУЧНОГ УСАВРШАВАЊА**

**Члан 46.**

Стручно усавршавање у смислу одредаба овог Правилника је радна обавеза здравствених радника и здравствених сарадника и осталих запослених и обавља се у редовно радно време и ван редовног радног времена запослених.

Обим и распоред радног времена намењен стручном усавршавању запослених, у складу са Планом стручног усавршавања и одлуком директора Дома здравља, утврђују руководиоци организационих јединица Дома здравља, имајући у виду облике стручног усавршавања и радне обавезе запослених.

**Члан 47.**

Здравствени радник и здравствени сарадник дужан је да знања стечена за време специјализације и других видова стручног усавршавања преноси на друге запослене Домаздравља путем семинара, консултација, презентација радова и на други погодан начин, као и да стечена знања и искуства користи у пракси у интересу унапређења квалитета рада на пружању здравствене заштите и других послова из делатности Домаздравља и повећању финансијских ефеката у пословању Домаздравља.

**Члан 48.**

Запослени који решењем директора Дома здравља буде упућен на стручно усавршавање за потребе Установе, има право на плаћено одсуство са рада и то за:

* припрему за полагање специјалистичког испита ...............................................................................................до 30 радних дана
* полагање стручних и других испита по одлуци директора ....................................................................................................до 3 радна дана по испиту

* остале видове стручног усавршавања ................................. до 7 радних дана

Одлуку о плаћеном одсуству за облик стручног усавршавања из става 1. овог члана доноси директор Дома здравља.

**Члан 49**

Запослени који одлуком директора Дома здравља у складу са Планом стручног усавршавања и Финансијским планом буде упућен на стручно усавршавање има право на плаћено одсуство, за време трајања програма, трошкове превоза, исхране, преноћишта и котизације.

**Члан 50.**

Са здравственим радником и здравственим сарадником који је решењем директора Дома здравља упућен на специјализацију, у складу са законом, директор Дома здравља закључује Уговор о међусобним правима и обавезама.

**Члан 51.**

Уговор о међусобним правима и обавезама између Установе и здравственог радника и здравственог сарадника који се упућује на специјализацију, закључује се у писменој форми и садржи нарочито следеће елементе:

• врсту специјализације на коју се радник упућује;

• време трајања специјализације, здравствене установе у којима се специјалистички стаж изводи, обавезно похађање вежби, наставе, рокови, итд.

• обавезу запосленог да остане у Дому здравља после завршене специјализације и рок,

• право на накнаду плате,

• право на путне трошкове,

• друга права и обавезе у смислу овог Правилника.

**Члан 52.**

За време трајања специјализације Здравственом раднику и здравственом сараднику припада плата за време стажа у Дому здравља, односно накнада плате за време стажа ван Дома здравља, у складу са законом и општим актом.

Лицу из претходног става овог члана не припада накнада плате за време за које је неоправдано одсуствовало са специјалистичког стажа.

Здравствени радник и здравствени сарадник за време трајања специјализације остварује право на трошкове у вези специјализације, путне трошкове и друга права у складу са законом и општим актом.

**Члан 53.**

У случају потребе, директор Дома здравља може из објективних разлога одлучити да Здравствени радник и здравствени сарадник, прекине специјалистички стаж и настави га истеком тог времена.

Као објективни разлози у смислу става 1. овог члана сматрају се: повећање обима здравствене заштите које је дошло као последица епидемије или масовног пружања услуга здравствене заштите, због непредвиђеног одсуствовања запослених Дома здравља и других оправданих разлога.

У случају примене одредаба претходног става овог члана, за време прекида специјалистичког стажа, здравственом раднику и здравственом сараднику припада плата за послове које стварно обавља у том периоду, у складу са законом и општим актом.

**Члан 54.**

Здравствени радник, односно здравствени сарадник дужан је да у здравственој установи у јавној својини проведе у радном односу, по завршеној специјализацији, односно ужој специјализацији, двоструко дужи период од периода трајања специјализације, односно уже специјализације, за време које је финансирао послодавац.

**Члан 55.**

Уколико здравствени радник, односно здравствени сарадник не положи специјалистички испит у року утврђеном у члану 41. став 1. овог Правилника, трошкове поновног полагања сноси сам.

Дом здравља нема обавезу да тог радника распореди на послове специјалисте, када по истеку рокова из чл. 41 овог Правилника положи испит, уколико је за извршење тих послова примљен други извршилац са потребном квалификацијом, због потребе процеса рада.

**VIII ПРЕЛАЗНЕ И ЗАВРШНЕ ОДРЕДБЕ**

**Члан 56.**

Измене и допуне овог Правилника врше се по истом поступку спроведеном за његово доношење.

**Члан 57.**

Усвајањем овог Правилника престаје да важи Правилник о стручном усавршавању и специјализацији здравствених радника и здравствених сарадника од 13.01.2017. године

**Члан 58.**

Овај Правилник ступа на снагу осмог дана од дана објављивања на огласној табли Дома здравља „Алиунар“.

Председник Управног одбора

Ирина Скумпија